imbaliktad
pumodblag (foodblog) tay' man met. daytay man la nalaka ken daras a lutuen. isu daytoy imbaliktad. apagluto, halfcooked, a karne ti baka (wenno nuang, wenno kalding, depende iti adda), ibalibaliktadmo laeng iti sumagmamano a daras, ayosen, kakang! express kunam man.
ipakpakaunak, diak a sanay wenno diak (pay) kabisado ti mangiparang iti resipe a daytay binsaek amin a rukod wenno kaadu-kabassit dagiti ramen (kas pagarigan no mano a kutsara wenno kutsarita a manteka, toyo, suka wenno no mano kapirsay a bulong wenno tasa a bukel wenno no mano kangipen a bawang wenno kabukel a sibuyas wenno kapitpit a laya, kdpy), isu a kas iti daydiay namay-ak iti panaglutok iti pinakbet, ibagak lattan dagiti ingrediente ken panglakagan. agduduma ti servingna, depende iti no mano ti expected a mangan, makaammon a mangkarkulo no mano ken kasano ti bilang wenno kaadu ti lutuen.
ngem daytoy linutok ita ditoy nga imbaliktad, mabalin a good for 3 wenno 4 katao ngata. mabalin met a good for 1 laeng no maimasan, hehe!
dagiti masapul: kalalainganna a kadakkel nga iwa ti lomo ti baka (maysa wenno kagudua kilo, depende iti kaadu ti iserbian), bawang, laya, sibuyas wenno lasona, pamienta, manteka, asin wenno patis, vetchin (optional), ken oyster sauce.
[iti rekado, i prefer dagitay native a bawang ken laya a saan a dagitay dadakkel a naggaput' taiwan. nakapsut ti ingel ken banglo ken gasang dagitoy bawang-taiwan wenno dadakkel a laya. kapintasan dagitay netib a bawang-ilocos. kasta met laeng iti sibuyas. dayta pamienta, optional kaniak. ken dayta oyster sauce, isut' kangrunaan a pangpananam ken pangparamanko saan laeng nga iti imbaliktad ngem uray dadduma a lutuek a karne wenno igisak a natnateng--uray pinapaitan a baka wenno nuang, patedtedak no kua iti oyster sauce ta kayatko 'tay sumam-it a nananam a savorna ken 'tay sabali a textura ken maris nga itdenna.]
pamay-an: ilgaten ti karne iti babassit (cubes, bite-size). pitpiten ti bawang ken laya, galipen ti sibuyas. sa igisa dagitoy iti manteka agingga nga agbrownish ti bawang ken sibuyas. ikabil ti nail-ilgat a karne, kiwaren. ituloy a kiwkiwaren (balibaliktaden) sa asinan ken iwarakiwik ti napitpit a pamienta. pattogan iti kalalainganna a kaadu ti oyster sauce (saan unay met a kaaduen, pangramanan lang) kabayatan a balibaliktaden. no saanen a nalabaga ti karne, mabalinen nga iddepen ti apuyna ken adawen. aluadan a masobraan a lutuen ta kumulbetto no kuan ti karne (saanton nga "imbaliktad" ti lutonan no kua. no nasobraan, diguamon ilayonmon a lambongen, hehe!). galipan iti naganus a lasona iti rabawna (dayta picture dita ngato ket inarkosak laeng iti nagalip a babassit a lasona ta awan dadakkel), ipasango a napudot.
no dadduma, no adda available, laokak pay iti dalem ti baka wenno nuang ti imbaliktadek. naim-imas manen. no dadduma pay, gumatangak iti nayonna a liblibro wenno tualtualia (tripes) ket ilaokko iti imbaliktadek. sa no dadduma, dumawatak iti apro wenno pespes iti aglako ket laokak ti imbaliktadko. kinapudnona, adda papaitna a kastoy ti kaaduan nga imbaliktadda iti ilocos. ammoyo metten, mahilig ni ilokano iti napait, papait, pinapaitan. naim-imas manen no adda papaitna ti imbaliktad, timplaem iti kayatmo a kapaitna (daytay saan met unay a nakapapait, a). nagimas no daytay pespes, awan dumana met laengen no kua iti pinapaitan ti imbaliktadmo, awan laeng digona nga arub-ubem. nupay kasta mabalin met a diguan bassit ti imbaliktad no managdigoka wenno managlabayka. ngem di unay kaaduen, a. saan met a talaga a didiguan ti imbaliktad.
perfect match iti agyelyelo a serbesa daytoy imbaliktad, para kaniak. no kua aglutuak laeng iti para-pulotanko. ken no kua ikkak iti naartem a silina ken timplaak iti sangkabassit a suka tapno maymayat ti siludna. wen, no kurusunadam, mabalin met nga alsemam ti imbaliktad. ngem samonto la timplaan iti alsemna (a suka wenno kalamansi/dalayap) no naadawmon. no igiddanmo bayat a lutlutuem, kumbet ken kumulbet ti imbaliktadem.
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn